Անահիտ Ավանեսյան

Անահիտ Ավանեսյան () հայ քաղաքական և պետական գործիչ, քաղաքացիական իրավունքի մասնագետ։ 

2021 թվականի հունվարի 18-ից՝ ՀՀ առողջապահության նախարար։

Կենսագրություն 
Անահիտ Ավանեսյանը ծնվել է 1981 թվականի մարտի 21-ին։ 1997-2003 թվականներին սովորել է Երևանի պետական համալսարանում, ստացել քաղաքացիական իրավունքի մագիստրոսի կոչում։ 2002-2004 թվականներին սովորել է Հայաստանի ամերիկյան համալսարանում՝ ավարտելով իրավունքի մագիստրոսի կոչմամբ։ 2002-2004 թվականներին սովորել է Առաջնորդների զարգացման կենտրոնում։ 2003 թվականին մասնակցել է Անդրկովկասի և Հարավային Կովկասի երիտասարդ կանանց առաջնորդության ծրագրին։

Աշխատանքային գործունեություն 
Անահիտ Ավանեսյանը 2000-2001 թվականներին աշխատել է ՀՀ արտաքին գործերի նախարարության իրավաբանական վարչությունում։ 2001-2002 թվականներին  իրավախորհրդատվություն է մատուցել Պետական ռեզերվների գործակալությանը։ 2005-2015 թվականներին եղել է «Դեմոկրատիան այսօր» ՀԿ-ի իրավախորհրդատուն։ 2014-2015 թվականներին «Արֆարմացիա» ՓԲԸ-ում հանդիսացել է ադմինիստրատիվ գծով տնօրեն, և 2016 թվականից՝ գլխավոր տնօրեն։  2017 թվականից Փաստաբանների պալատի անդամ է։ 2017-2018 թվականներին եղել է «Աբովյան 39» ՍՊԸ տնօրենը, միաժամանակ՝ «Արֆարմացիա» ՓԲԸ խորհրդի անդամ։
2018 թ. մայիսի 24-ից զբաղեցրել է առողջապահության նախարարի տեղակալի և 2020 թվականի մայիսի 11-ից` առաջին տեղակալի պաշտոնը։ 2021 թ․ հունվարի 18-ին ՀՀ Վարչապետի որոշմամբ Ավանեսյանն ազատվել է առողջապահության նախարարի առաջին տեղակալի պաշտոնից և ՀՀ Նախագահի հրամանագրով նշանակվել է առողջապահության նախարար։

Անձնական տվյալներ 
Անահիտ Ավանեսյանն ամուսնացած է, ունի 3 զավակ։

Ծանոթագրություններ 

ԵՊՀ շրջանավարտներ
Հայաստանի ամերիկյան համալսարանի շրջանավարտներ
Հայաստանի Հանրապետության առողջապահության նախարարներ
ՀՀ գործող նախարարներ
Հայ պետական գործիչներ
Քաղաքացիական պայմանագիր կուսակցության անդամներ